舟過橫塘有感
作者：劉宰
朝代：宋

paragraphs: 平波淺草橫塘路，曾挽扁舟衝急雨。
朱顔綠鬢氣崔嵬，欲斥九關揮玉女。
萬古功名付汗青，九天光寵生門戶。
邯鄲一夢兩周星，霜壓孤蓬日始晴。
風樹不停身已老，病容衰鬢鬼猶驚。
東烏西兔自昏曉，北來南征幾時了。
海上欲覓安期瓜，山間却值孫登笑。
澤畔殷勤訊漁父，掉頭不言吾已悟。
蚤求富貴晚長年，老少不同均計誤。
連年旱魃失祈禳，人肝不厭犬豕腸。
今年稻肥家有酒，萬事且付無何有。